Kuusallu kogunes kirikuõpetaja Eduard Salumäe järglaste suurpere, et ühiselt meenutada kirikuõpetaja, isa ja vanaisa elutööd.  28. septembril möödub 90 aastat Eduard Salumäe sünnist. Poeg Ivar-Jaak ütles, et mõni mees jõuab elu jooksul nii palju teha, et selle lahtimõtestamisele kulub mitme järgmise põlve aeg.  Eduard Salumäe peres kasvas üles seitse last, neist kolm poega jätkavad tööd  vaimulikena. Panuse kristlikku kuulutustöösse on andnud kõik lapsed.  Ühiselt veedeti päev Kase talus, mille rajas Kuusalu vennastekoguduse jutlustajavend Jaagup Paenurm. Tulijaid oli üle seitsmekümne.  Vihmavalinguid, päikest, meenutusi, mänge jätkus igale tulijale. Päeva lõpetas muusikaline õhtupalvus kirikus. Oldi ühises osaduses vanas pastoraadis, kus on möödunud hulk aega Salumäede pere elust.